FI Euroopan unionin virallinen lehti CE 84/78

(2004/C 84 E/0083)

KIRJALLINEN KYSYMYS E-3668/03

esittäjä(t): María Sornosa Martínez (PSE) ja María Valenciano Martínez-Orozco (PSE) komissiolle

(9. joulukuuta 2003)

Aihe: Altean sataman laajennuksen vaikutukset kasvistoon ja eläimistöön

Useiden yliopistojen sekä ympäristö- ja kansalaisjärjestöjen tavoin haluamme varoittaa komissiota Altean sataman laajennushankkeen erityisesti Posidonia-kasvustoille ja delfiiniyhdyskunnille aiheuttamista vakavista seurauksista. Komissio on ollut yhteydessä suoraan Espanjan viranomaisiin tapauksen selvittämiseksi, ja se tietää, että aluehallitus suunnittelee siirtävänsä 40 hehtaaria hankkeen takia uhatuksi joutunutta Posidonia-kasvustoa uudelle kasvupaikalle. Useimmat asiantuntijat pitävät kyseistä vaihtoehtoa kuitenkin mahdottomana, sillä kasvuston siirtoon liittyy suuria ongelmia ja alueella asuva delfiiniyhdyskunta on erittäin riippuvainen kasvustosta.

Komissio ilmoitti kirjalliseen kysymykseen P-1450/03 (1)23. toukokuuta 2003 antamassaan vastauksessa, että se jatkaisi tapauksen tutkimista ja tekisi päätöksen lähitulevaisuudessa.

Voiko komissio kertoa, mihin tuloksiin se on tullut Altean sataman laajennushankkeen ympäristövaikutuksia koskevissa tutkimuksissaan?

Voiko komissio ilmoittaa, mitä päätöksiä se on tähän mennessä tehnyt kyseisessä asiassa?

Ovatko komission asiantuntijoiden näkemykset samansuuntaisia yliopistoilta saatujen lausuntojen kanssa, joiden mukaan hallituksen esittämä ratkaisu kasvuston siirrosta on mahdoton?

Margot Wallströmin komission puolesta antama vastaus

(5. helmikuuta 2004)

Komissio on tullut käytettävissä olevien tietojen perusteella siihen tulokseen, että Espanjan viranomaiset ovat noudattaneet moitteettomasti yhteisön ympäristölainsäädäntöä Altean sataman laajennushankkeen yhteydessä. Komissio on todennut, että kyseisen hankkeen ympäristövaikutuksista on laadittu arviointi. Arvioinnin tulosten perusteella hankkeella ei ole merkittäviä vaikutuksia lähellä sijaitsevaan, yhteisön tärkeänä pitämään alueeseen, jonka Espanjan viranomaiset ovat ehdottaneet Natura 2000 -verkkoa varten. Hanke vaikuttaa sitä paitsi vain yhteen prosenttiin (10—15 hehtaaria) alueella sijaitsevasta, yhteisön tärkeänä pitämästä luontotyypistä (Posidonia-kasvusto).

Sikäli kuin kyseisellä hankkeella ei ole merkittäviä vaikutuksia alueeseen, yhteisön lainsäädäntö ei edellytä korvaavien toimenpiteiden hyväksymistä. Vaikka komissio onkin tietoinen Posidonia-kasvuston siirtoon liittyvistä teknisistä ongelmista, se ei kuitenkaan pysty ottamaan kantaa siirron toteutettavuuteen eikä arvioimaan etukäteen Espanjan viranomaisten hankkeen ympäristövaikutusten vähentämiseksi suunnittelemien muiden toimenpiteiden soveltuvuutta.

Kuten edellä on esitetty, Espanjan viranomaiset ovat todenneet, ettei hankkeella ole vaikutustenarviointi-tutkimuksen mukaan merkittäviä vaikutuksia alueeseen. Arvioinnissa on kiinnitetty erityistä huomiota neuvoston 21 päivänä toukokuuta 1992 luontotyyppien sekä luonnonvaraisen eläimistön ja kasviston suojelusta antaman direktiivin 92/43/ETY (2) 6 artiklan 3 kohtaan. Näin ollen Espanjan viranomaiset voivat kyseisen 6 artiklan 3 kohdan mukaan hyväksyä hankkeen toteuttamatta korvaavia toimenpiteitä. Espanjan viranomaisten alueen suojelemiseksi mahdollisesti myöhemmin toteuttamat toimet eivät kuulu yhteisöoikeuden piiriin.

(1) EUVL C 78 E, 27.3.2004, s. 716.

(2) EYVL L 206, 22.7.1992.